Ο Ανταμ συνειδητοποιεί πως βρίσκεται στην καρότσα ενός φορτηγού με καλυμμένα μάτια. Η τελευταία δοκιμασία στην διαδικασία μύησής του στην αδελφότητα του κολεγίου είναι η ληστεία ενός παντοπωλείου. Λίγα λεπτά αργότερα βρίσκεται μέσα στο μαγαζί αλλά ένα μέλος της αδελφότητας έχει πυροβοληθεί. Ο Φρανκ, υπεύθυνος για τις νυχτερινές επιχειρήσεις, αποφασίζει να μην μεταφερθεί ο τραυματισμένος στο νοσοκομείο ώστε να απεμπλακεί η ομάδα από την δυσχερή θέση -με κάθε κόστος. Αυτό το ευφυέστατα δομημένο φιλμ, που φλερτάρει με το νουάρ, πιάνει τον θεατή απ’ τον λαιμό και του κόβει την ανάσα. Με εμβόλιμες δόσεις μαύρου χιούμορ, το «Brotherhood» φροντίζει πάνω απ’ όλα να μας υπενθυμίζει πως, μερικές φορές, ο πάτος είναι ακόμη πιο κάτω. Βραβείο κοινού στο Φεστιβάλ SXSW.